**Dilema**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În jariștea crudă o rană răsare,

un ochi se deschide în lutul uscat,

cu genele arse, această tumoare

clipește spre cerul de fum sufocat.

Scântei sunt la dreapta, la stânga, în urmă,

dansează prin aer pârjolul funest,

brățara de aur pământul îl scurmă

lăsându-și pecetea macabrului gest.

Și arde în suflet, din nou, o-ntrebare:

nimic este viața sau viața e tot?

Dilema se află în noi, fiecare

purtăm anatema acestui complot.

Purtăm anatema acestui complot,

dilema se află în noi, fiecare...

nimic este viața sau viața e tot? -

Și arde în suflet din nou, o-ntrebare.

Lăsându-și pecetea macabrului gest,

brățara de aur pământul îl scurmă,

dansează prin aer pârjolul funest,

scântei sunt la dreapta, la stânga, în urmă.

Clipește spre cerul de fum sufocat

cu genele arse această tumoare,

un ochi se deschide în lutul uscat,

în jariștea crudă o rană răsare.

adina v.

25.12.2018